Der var nok ikke mange, der havde forventet, at Nicklas Bendtner ville komme tilbage til London og Arsenal. Og da slet ikke Arsenals fans, der på de sociale medier på det nærmeste er rystet over, at danskeren er tilbage i London.

- Tilbage i London for at træne, skrev Nicklas Bendtner på sin Twitter-profil tirsdag.

Og den udmelding fik reaktioner til at eksplodere fra chokerede Arsenal-fans. Udover de mange direkte svar til Bendtner, der pænt og mindre pænt bad ham at komme videre, så skrev et Arsenal-fansite følgende:

- Bendtner tilbage i London - forlader han os virkelig aldrig??

- Det ser ud til, at den eneste måde, vi rent faktisk kan slippe af med Nicklas Bendtner på er, at vente på at hans kontrakt udløber til næste sommer, at betale ham ud af den tilbageværende del af kontrakten eller hyre en lejemorder, skriver fansiden straightalkingooners.

Nicklas Bendtner meldte tidligere på sommeren ud, at han havde fem interesserede klubber, og at det nu bare var et spørgsmål om at vælge den rigtige. Men en efter en døde den danske angribers muligheder for at skifte, og tirsdag var danskeren altså tilbage i London. Med ovenstående tweet bragte han så sindene i kog igen.

- For at træne? Til hvad? Du er stoppet, ikke? Oh, du er stadig fodboldspiller. Pinligt, skriver en.

@bendtnerb52 Training ? For what ? You retired no ? Oh you're still a football player ... Awkward. — Thomas (@LeFrenchGooner) July 16, 2013

- Han kommer aldrig til at forlade os, vel? Spørger en anden.

He's never going to leave, is he? RT @bendtnerb52 Back in london training — Samuel (@samuelj29060) July 16, 2013

- Kan du ikke bare smutte, lyder den nærmest opgivende opfordring fra en tredje.

“ @bendtnerb52: Back in london training” Can you just leave now?! — wilshere_team10 (@wilshere_team10) July 16, 2013

Og sådan fortsætter rækken af kommentarer fra Arsenal-fans, der ikke ønsker at se danskeren trække i trøje nummer 52 for endnu en sæson i London-klubben. Nogle langt mindre pæne end de ovenstående.

Hvor Nicklas Bendtner fortsætter karrieren er uvist. Men indtil videre er det den høje løn, der har skræmt klubber som bl.a. Frankfurt væk. Arsenals 1. holdstrup er i øjeblikket i Asien som en del af sæsonoptakten, så hvem og hvor Bendtner træner, vides heller ikke.